Þingræður haldnar á Alþingi Íslendinga

Jón Ármann Héðinsson, fyrrverandi alþingismaður og útgerðarmaður, lést á Hrafnistu 6. júlí síðastliðinn, 96 ára að aldri, elstur fyrrverandi þingmanna. Jón Ármann var fæddur á Húsavík 21. júní 1927. Foreldrar hans voru Héðinn Maríusson útvegsbóndi og Helga Jónsdóttir húsmóðir. Jón Ármann lauk prófi í viðskiptafræði við Háskóla Íslands árið 1955 og sótti einnig námskeið í spænsku við skólann. Hann dvaldist á Spáni um tíma þar sem hann lagði stund á spænska tungu og menningu. Að námi loknu sinnti Jón Ármann ýmsum störfum, fyrst norðan heiða á uppvaxtarslóðum sínum, en svo syðra. Hann sinnti margvíslegum störfum á langri starfsævi, sem oft voru tengd sjávarútvegi og frumkvöðlastarfi innan hans. Ásamt bræðrum sínum stofnaði hann útgerðarfélagið Hreifa hf. í heimabæ sínum, Húsavík, um miðjan sjötta áratug síðustu aldar. Þá starfrækti Jón Ármann útgerð og fiskvinnslu í Hafnarfirði í nærri 30 ár. Hann var ræðismaður Mexíkó í átta ár. Jón Ármann starfaði allan sinn stjórnmálaferil innan Alþýðuflokksins. Hann hófst þegar hann var kjörinn í bæjarstjórn Húsavíkur á sjötta áratug síðustu aldar. Jón Ármann sat á 12 löggjafarþingum á árabilinu 1967–1978 og sinnti ýmsum trúnaðarstörfum fyrir flokk sinn. Þá tók hann sæti á þingi sem varaþingmaður haustið 1982. Þótt stjórnmál og sjávarútvegsmál væru lengstum aðalviðfangsefni Jóns Ármanns var hann mikill áhugamaður um hreyfingu og útiveru almennings og það var í þeim anda hollustu og heilbrigðis sem hann gerðist baráttumaður gegn tóbaksreykingum, löngu áður en það komst almennt á dagskrá. Var Jón Ármann forvígismaður þess á Alþingi að tóbaksauglýsingar voru bannaðar í upphafi áttunda áratugar síðustu aldar. Ég bið hv. alþingismenn að minnast Jóns Ármanns Héðinssonar með því að rísa úr sætum. -  
            

Forseta barst þann 4. september síðastliðinn bréf frá Helgu Völu Helgadóttur, 4. þm. Reykv. n., þar sem hún segir af sér þingmennsku frá og með þeim degi. Bréfið er svohljóðandi: „Með bréfi þessu tilkynni ég virðulegu Alþingi að ég mun frá og með deginum í dag segja af mér þingmennsku sem 4. þingmaður Reykjavíkurkjördæmis norður. Virðingarfyllst, Helga Vala Helgadóttir.“ Við þingmennskuafsal Helgu Völu Helgadóttur tekur Dagbjört Hákonardóttir sæti hennar á Alþingi og verður 11. þm. Reykv. n. en Jóhann Páll Jóhannsson verður 4. þm. kjördæmisins. Dagbjört Hákonardóttir hefur áður tekið sæti á Alþingi og er boðin velkomin til starfa á ný. Ég vil að þessu tilefni að sjálfsögðu færa Helgu Völu Helgadóttur þakkir fyrir störf hennar á Alþingi á undangengnum árum og ég óska henni fyrir hönd okkar allra, velfarnaðar í þeim störfum sem hún tekur sér fyrir hendur.

Borist hefur bréf frá formanni þingflokks Sjálfstæðisflokksins um að Berglind Ósk Guðmundsdóttir, 6. þm. Norðaust., muni ekki geta sinnt þingstörfum á næstunni. Í dag tekur því sæti á Alþingi 1. varamaður á lista flokksins í Norðausturkjördæmi, Berglind Harpa Svavarsdóttir. Berglind Harpa Svavarsdóttir hefur áður tekið sæti á Alþingi og er boðin velkomin til starfa að nýju.

Borist hefur tilkynning frá þingflokki Pírata um að sú breyting hafi verið gerð á stjórn þingflokksins að Halldóra Mogensen hafi tekið við embætti ritara í stað Gísla Rafns Ólafssonar. Einnig hefur borist bréf frá formanni Sjálfstæðisflokksins um að á þingflokksfundi þann 11. september hafi verið ákveðin breyting á stjórn þingflokksins þannig að Hildur Sverrisdóttir er formaður í stað Óla Bjarnar Kárasonar.

Forseta hefur borist bréf, dagsett 5. september síðastliðinn, frá formanni þingflokks Pírata um mannabreytingar í nefndum þingsins, sbr. 16. gr. þingskapa: Halldóra Mogensen tekur sæti sem aðalmaður í allsherjar- og menntamálanefnd í stað Arndísar Önnu Kristínardóttur Gunnarsdóttur en Arndís Anna verður varamaður í sömu nefnd í stað Halldóru Mogensen. Þá mun Arndís Anna Kristínardóttir Gunnarsdóttir taka sæti sem aðalmaður í velferðarnefnd í stað Halldóru Mogensen en Halldóra Mogensen verður varamaður í stað Þórhildar Sunnu Ævarsdóttur í sömu nefnd. Að lokum mun Arndís Anna Kristínardóttir Gunnarsdóttir taka sæti sem aðalmaður í Þingmannanefnd EFTA og EES í stað Gísla Rafns Ólafssonar en hann verður varamaður í stað Arndísar Önnu Kristínardóttur Gunnarsdóttur í sömu nefnd. Þessar mannabreytingar skoðast samþykktar án atkvæðagreiðslu ef enginn hreyfir andmælum.

Leita verður afbrigða frá þingsköpum, þ.e. 4. mgr. 3. gr. þingskapa, þannig að hluta megi um sæti formanna þingflokka sérstaklega og þeir hafi sæti næst inngangi í salinn og dragi innbyrðis um þessi sæti. Þessi afbrigði skoðast samþykkt ef enginn hreyfir andmælum. Samkvæmt því og samkvæmt þeim drætti sem þegar hefur farið fram hlýtur Bergþór Ólason þá sæti nr. 2, Guðmundur Ingi Kristinsson hlýtur sæti nr. 7, Hanna Katrín Friðriksson hlýtur sæti nr. 44, Hildur Sverrisdóttir hlýtur sæti nr. 22, Ingibjörg Isaksen hlýtur sæti nr. 23, Logi Einarsson hlýtur sæti 45, Orri Páll Jóhannsson hlýtur sæti 13 og Þórhildur Sunna Ævarsdóttir hlýtur sæti 8. Þá hefur enn fremur orðið samkomulag um hvernig hluta skuli um sæti fyrir hv. þingmenn Ingu Sæland og Steinunni Þóru Árnadóttur þannig að þær fái sæti sem henta þeim sérstaklega. Fær Inga Sæland sæti nr. 5 og Steinunn Þóra Árnadóttir sæti nr. 57. Skoðast það samþykkt ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, samanber 62. gr. þingskapa, og umræða um hana verða annað kvöld, miðvikudaginn 13. september kl. 19.40. Samkomulag er um fyrirkomulag umræðunnar. Umferðirnar verða tvær og verður ræðutími sex mínútur í hvorri umferð en forsætisráðherra hefur 12 mínútur til framsögu. Umræðunni verður útvarpað og sjónvarpað.